TFG วิ่งแรง 6% หลังผลงาน 9 เดือนโตแรง ลุ้น Q4 โตต่อรับปริมาณไก่-สุกรพุ่ง
TFG วิ่งแรง 6% หลังผลงาน 9 เดือนโตแรง ลุ้น Q4 โตต่อรับปริมาณไก่-สุกรพุ่ง
TFG วิ่งแรง 6% หลังผลงาน 9 เดือนโตแรง ลุ้น Q4 โตต่อรับปริมาณไก่-สุกรพุ่ง
12 พ.ย. 2563

นายวินัย เตียวสมบูรณ์กิจ ประธานเจ้าหน้าที่บริหาร บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า ภาพรวมผลการดำเนินงานงวด 9 เดือนปี 2563 มีกำไรสุทธิอยู่ที่ 2,135 ล้านบาท เพิ่มขึ้น 63% จากงวดเดียวกันของปีก่อน ที่มีกำไรสุทธิเท่ากับ 1,312 ล้านบาท  ขณะที่มีรายได้รวมอยู่ที่ 23,863 ล้านบาท เพิ่มขึ้น 10% จากงวดเดียวกันปีก่อนมีรายได้รวมเท่ากับ 21,647 ล้านบาท
ส่วนงวดไตรมาส 3/2563 มีกำไรสุทธิอยู่ที่ 1,063 ล้านบาท เพิ่มขึ้น 80% จากงวดเดียวกันปีก่อนมีกำไรสุทธิเท่ากับ 589.46 ล้านบาท  และมีรายได้รวมอยู่ที่ 8,544 ล้านบาท เพิ่มขึ้นจากงวดเดียวกันปีก่อนที่เท่ากับ 7,534 ล้านบาท
ทั้งนี้ รายได้รวมจากธุรกิจไก่ในงวด 9 เดือนปี 2563 อยู่ที่ 12,374 ล้านบาท เพิ่มขึ้น 1% จากงวดเดียวกันของปีก่อนที่เท่ากับ 12,201 ล้านบาท  ส่วนรายได้จากธุรกิจสุกรอยู่ที่ 6,960 ล้านบาท เพิ่มขึ้น 18% จากงวดเดียวกันของปีก่อนที่เท่ากับ 5,890 ล้านบาท และธุรกิจอาหารสัตว์ และอื่นๆ อยู่ที่ 4,053 ล้านบาท เพิ่มขึ้น 19% จากช่วงเดียวกันของปีก่อนที่เท่ากับ 3,394 ล้านบาท
“ปัจจัยที่สนับสนุนให้ผลการดำเนินงานปรับตัวดีขึ้น เนื่องจากราคาสุกรอยู่ในระดับสูง และปริมาณขายที่เพิ่มขึ้น ตามความต้องการของผู้บริโภคทั้งในและต่างประเทศที่เพิ่มขึ้นอย่างต่อเนื่อง และบริษัทมีแผนขยายกำลังการผลิตรองรับไว้แล้ว  นอกจากนี้บริษัทยังสามารถควบคุมต้นทุนและค่าใช้จ่ายได้อย่างมีประสิทธิภาพ ทำให้สามารถรักษาอัตรากำไรขั้นต้นไว้ในระดับที่ดี” นายวินัยกล่าว
สำหรับแนวโน้มการดำเนินธุรกิจในช่วงไตรมาส 4/2563 ประเมินว่ายังอยู่ในทิศทางที่ดี เนื่องจากการที่ปริมาณสุกรในจีน และเวียดนามลดลงจากโรคระบาดอหิวาต์สุกร (ASF) ทำให้ราคาขายสุกรยืนได้ในระดับสูง รวมทั้งมีการหันมาบริโภคไก่มากขึ้น ประเมินว่าสถานการณ์แบบนี้น่าจะยังคงมีให้เห็นไปอีก 1-2 ปี ดังนั้นก็น่าจะทำให้ปริมาณการส่งออกเนื้อสัตว์เติบโตได้ต่อเนื่อง ขณะที่ตลาดยุโรปและจีน ยังมีทิศทางทีดีเช่นกัน
ด้านราคาหุ้นล่าสุด ณ เวลา 10.17 น. อยู่ที่ระดับ 4.50 บาท ปรับตัวขึ้น 0.24 บาท หรือ 5.63% ด้วยมูลค่าการซื้อขาย 44.23 ล้านบาท